Treneren synes Stabæk har opptrådt uprofesjonelt i «basketak-saken»
Styreleder Anders Bergh-Jacobsen i Stabæk Fotball AS mener derimot at klubben har sitt på det rene. Det var i midten av november at daglig leder Lars Hjorth havnet i et basketak med en trener i klubben. Hjorth ble sykmeldt etter episoden og Stabæk annonserte lørdag at han gir seg som daglig leder i klubben. Stabæk takket Hjorth for samarbeidet i en uttalelse på deres hjemmesider, men basketaket ble ikke nevnt. Den involverte treneren synes Stabæks håndtering er uprofesjonell. – Jeg tror ikke den pressemeldingen ser like bra ut når politiet er ferdig med sin etterforskning, sier han til VG søndag ettermiddag. Forut for oppsigelsen ble Hjorths fremtid diskutert av ledelsen i klubben. Det ble ikke fattet noen avgjørelse da, siden Hjorth fortsatt var sykmeldt.Den involverte treneren og Hjorth anmeldte hverandre for episoden. Saken ligger nå hos politiet i Asker og Bærum, som har gjennomført flere avhør. Styreleder i Stabæk Fotball AS, Anders Bergh-Jacobsen sier til VG at de anser seg ferdige med saken. – Dette fordi begge de involverte kommer til å slutte i klubben. Det er politiet som avgjør utfallet i denne saken. Jeg ser ikke at vi har noe mer med den å gjøre. – Er dere fornøyd med hvordan dere har håndtert saken? – Vi har gjort så godt vi kunne med dem som har vært midtpunktene her. Jeg føler vi har gitt den informasjonen vi kan, og tatt vare på de involverte. Jeg ser ikke at vi kunne gjort så veldig mye annerledes, sier Bergh-Jacobsen. – Har episoden hatt noe å si for at Lars Hjorth sluttet som daglig leder? – Det må du nesten spørre ham om. – Har dere fått signaler fra Hjorth om at det har hatt noe å gjøre med saken? – Det kan vel godt hende at han har tenkt mye på det, ja.Lars Hjorth har engasjert PR-rådgiver Rune Brynhildsen i saken. Brynhildsen uttaler seg på vegne av Hjorth, som ikke har ønsket å uttale seg til nå. – Har episoden hatt noe å si for at Lars Hjorth sluttet som daglig leder? – Det kan jeg ikke spekulere i. Det jeg vet er at Lars gjorde opp status for ett år siden; om han skulle fortsette eller ikke. I år gjorde han det samme. Det er nok summen av mange vurderingskriterier som har gjort at han nå søker nye jaktmarker, svarer Brynhildsen. Hjorth uttalte seg om sin egen avskjed på Stabæks hjemmesider lørdag: – Årene i Stabæk har vært tøffe, spennende og fine. Det har vært et privilegium å få jobbe med så mange engasjerte og flotte mennesker og jeg har fått mange gode venner i klubben. Sammen har vi bidratt til at klubben har oppnådd til dels veldig gode resultater, så det har vært en fin reise, sier Hjorth.
Treneren som havnet i basketak med Stabæks daglig leder Lars Hjorth, reagerer på hvordan klubben har håndtert saken.